Document ID: 32014R1340

PADOMES REGULA (ES) Nr. 1340/2014
(2014. gada 15. decembris),
ar kuru groza Regulu (ES) Nr. 1388/2013, ar ko konkrētiem lauksaimniecības un rūpniecības ražojumiem atver autonomas Savienības tarifu kvotas un nosaka to pārvaldību
EIROPAS SAVIENĪBAS PADOME,
ņemot vērā Līgumu par Eiropas Savienības darbību un jo īpaši tā 31. pantu,
ņemot vērā Eiropas Komisijas priekšlikumu,
tā kā:
(1)
Lai nodrošinātu pietiekamu un nepārtrauktu dažu tādu preču piegādi, kuras Savienībā neražo pietiekamā apjomā, un lai izvairītos no traucējumiem dažu lauksaimniecības un rūpniecības ražojumu tirgos, ar Padomes Regulu (ES) Nr. 1388/2013 (1) ir atvērtas autonomas tarifu kvotas. Ražojumus, uz kuriem attiecas minētās tarifu kvotas, var importēt Savienībā ar samazinātu vai nulles nodokļa likmi. Minēto iemeslu dēļ vēl deviņiem ražojumiem par konkrētu daudzumu ir nepieciešams no 2015. gada 1. janvāra atvērt tarifu kvotas ar nulles nodokļa likmi.
(2)
Dažos gadījumos spēkā esošās Savienības tarifu kvotas būtu jāpielāgo. Attiecībā uz trim ražojumiem ir nepieciešams grozīt ražojuma aprakstu gan skaidrības labad, gan arī ievērojot jaunākās norises saistībā ar attiecīgo ražojumu. Attiecībā uz septiņiem citiem ražojumiem sakarā ar KN un klasifikācijas izmaiņām būtu jāgroza Taric kodi. Attiecībā uz vēl vienu ražojumu Savienības ekonomikas dalībnieku interesēs būtu jāpalielina kvotas apjoms. Tāpat skaidrības labad būtu jāprecizē viens kvotas periods un jāmaina viens kārtas numurs.
(3)
Attiecībā uz vienu ražojumu Savienības autonomā tarifu kvota no 2015. gada 1. janvāra būtu jāslēdz, jo šīs kvotas saglabāšana pēc minētā datuma nav Savienības interesēs.
(4)
Tarifu kvotas būtu jāpārskata regulāri, paredzot iespēju tās pēc attiecīgās puses lūguma atcelt.
(5)
Ņemot vērā Regulas (ES) Nr. 1388/2013 pielikumā izdarāmo grozījumu daudzumu, skaidrības labad minētais pielikums būtu jāaizstāj.
(6)
Tādēļ būtu attiecīgi jāgroza Regula (ES) Nr. 1388/2013.
(7)
Tā kā dažiem grozījumiem šajā regulā noteiktajās tarifu kvotās būtu jāstājas spēkā 2015. gada 1. janvārī, šī regula būtu jāpiemēro no minētās dienas, un tai būtu jāstājas spēkā no dienas, kad to publicē Eiropas Savienības Oficiālajā Vēstnesī,
IR PIEŅĒMUSI ŠO REGULU.
1. pants
Regulas (ES) Nr. 1388/2013 pielikumu aizstāj ar šīs regulas pielikumu.
2. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
To piemēro no 2015. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 15. decembrī

Labels: 1
7
3
6
15